CELEX: 52015PC0372
Language: el
Date: 2015-07-22
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΕ) αριθ. 407/2010 του Συμβουλίου για τη θέσπιση ευρωπαϊκού μηχανισμού χρηματοοικονομικής σταθεροποίησης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.7.2015
            COM(2015) 372 final
            2015/0162(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            σχετικά με την τροποποίηση του κανονισμού (ΕΕ) αριθ. 407/2010 του Συμβουλίου για τη θέσπιση ευρωπαϊκού μηχανισμού χρηματοοικονομικής σταθεροποίησης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Το υψηλό επίπεδο της νομισματικής και οικονομικής ολοκλήρωσης των κρατών μελών της ζώνης του ευρώ και η ύπαρξη συγκεκριμένων ενισχυμένων μέτρων οικονομικού συντονισμού μεταξύ τους, βάσει του άρθρου 136 της Συνθήκης, δικαιολογεί ειδική μεταχείριση κατά την παροχή χρηματοδοτικής συνδρομής της Ένωσης. 
            
            
               Παρόλο που εξακολουθεί να ισχύει απαρέγκλιτα η αρχή ότι όλα τα κράτη μέλη της ΕΕ θα πρέπει να στηρίζουν τις δεσμεύσεις του προϋπολογισμού της ΕΕ, θα πρέπει να θεσπιστούν κατάλληλες ρυθμίσεις ώστε να εξασφαλιστεί ότι τα κράτη μέλη που δεν συμμετέχουν στη ζώνη του ευρώ θα αποζημιώνονται πλήρως σε περίπτωση μη πληρωμής στο πλαίσιο του ΕΜΧΣ, η οποία έχει ως αποτέλεσμα τη χρήση πόρων του προϋπολογισμού της ΕΕ και/ή την υποβολή από την Επιτροπή αιτήματος για πρόσθετους πόρους από τα μη συμμετέχοντα κράτη μέλη.
            
            
               2015/0162 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               σχετικά με την τροποποίηση του κανονισμού (ΕΕ) αριθ. 407/2010 του Συμβουλίου για τη θέσπιση ευρωπαϊκού μηχανισμού χρηματοοικονομικής σταθεροποίησης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 122 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής
                  1
               ,
            
            
               Εκτιμώντας τα ακόλουθα:
            
            
               (1)Το επίπεδο της νομισματικής και οικονομικής ολοκλήρωσης εντός της ζώνης του ευρώ έχει αυξηθεί τα τελευταία χρόνια και κάθε χρηματοδοτική συνδρομή χορηγούμενη σε στο κράτος μέλος του οποίου το νόμισμα είναι το ευρώ θα είναι επωφελής για τη χρηματοπιστωτική σταθερότητα της ζώνης του ευρώ στο σύνολό της.
            
            
               (2)Πέραν τούτων, μετά τη συγκρότηση του Ευρωπαϊκού Μηχανισμού Χρηματοοικονομικής Σταθεροποίησης (ΕΜΧΣ), προστέθηκε μια νέα παράγραφος 3 στο άρθρο 136 της Συνθήκης (απόφαση 2011/199/ΕΕ), με την οποία αποσαφηνίζονται οι προϋποθέσεις υπό τις οποίες τα κράτη μέλη με νόμισμα το ευρώ μπορούν να θεσπίσουν μηχανισμό σταθερότητας για τη ζώνη του ευρώ. Ο Ευρωπαϊκός Μηχανισμός Σταθερότητας (ΕΜΣ), έχει συσταθεί από τα κράτη μέλη των οποίων το νόμισμα είναι το ευρώ ως ο κύριος μηχανισμός σταθερότητας για τη ζώνη του ευρώ.
            
            
               (3)Ο Ευρωπαϊκός Μηχανισμός Χρηματοοικονομικής Σταθεροποίησης μπορεί να παρέχει ενωσιακή χρηματοδοτική συνδρομή σε όλα τα κράτη μέλη, όταν πληρούνται οι προϋποθέσεις που καθορίζονται στο άρθρο 122 παράγραφος 2 της ΣΛΕΕ και στον κανονισμό (ΕΕ) αριθ. 407/2010. Ωστόσο, οι κίνδυνοι που συνδέονται με κατάσταση στην οποία ένα κράτος μέλος χάνει την πρόσβαση στην αγορά διαφέρουν ριζικά ανάλογα με το εάν το εν λόγω κράτος μέλος είναι μέλος της ζώνης του ευρώ. Οι δυνητικές αρνητικές δευτερογενείς συνέπειες είναι σημαντικά υψηλότερες στη ζώνη του ευρώ, στην οποία όταν ένα κράτος μέλος αντιμετωπίζει οικονομικές δυσχέρειες είναι πιθανό να προκληθούν κίνδυνοι για τη χρηματοπιστωτική σταθερότητα στο σύνολο της ζώνης του ευρώ.
            
            
               (4)Ο ΕΜΣ θα πρέπει να αποτελεί στις περισσότερες περιπτώσεις το χρηματοδοτικό μέσο για την παροχή χρηματοδοτικής συνδρομής σε κράτος μέλος της ζώνης του ευρώ. Εντούτοις, ενδέχεται να προκύψουν καταστάσεις στις οποίες για πρακτικούς, διαδικαστικούς ή οικονομικούς λόγους, απαιτείται η χρήση του ΕΜΧΣ, συνήθως πριν ή παράλληλα με μια χρηματοδοτική συνδρομή από τον ΕΜΣ. Οι καταστάσεις αυτές απαιτούν τη μεταφορά της αρχής της ενισχυμένης αλληλεγγύης μεταξύ κρατών μελών της ζώνης του ευρώ, που είναι απαραίτητη για την ομαλή λειτουργία της Νομισματικής Ένωσης, στον μηχανισμό χρηματοδοτικής συνδρομής που λειτουργεί σύμφωνα με το δίκαιο της Ένωσης.
            
            
               (5)Υπό τις συνθήκες αυτές, η χορήγηση νέας ενωσιακής χρηματοδοτικής συνδρομής υπέρ κράτους μέλους που έχει ως νόμισμα το ευρώ θα πρέπει να εξαρτάται από τη θέσπιση ρυθμίσεων οι οποίες θα εξασφαλίζουν ότι τα κράτη μέλη που δεν συμμετέχουν στο ενιαίο νόμισμα θα αποζημιώνονται πλήρως σε περίπτωση μη πληρωμής στο πλαίσιο του ΕΜΧΣ, η οποία έχει ως αποτέλεσμα τη χρήση πόρων του προϋπολογισμού της ΕΕ και/ή την υποβολή από την Επιτροπή αιτήματος για πρόσθετους πόρους από τα μη συμμετέχοντα κράτη μέλη.
            
            
               (6)Η αρχή αυτή επιβεβαιώθηκε στις 17 Ιουλίου 2015 με κοινή δήλωση της Επιτροπής και του Συμβουλίου.
            
            
               (7)Ο κανονισμός (ΕΕ) αριθ. 407/2010 θα πρέπει κατά συνέπεια να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
         
         
            
               Άρθρο 1
            
            
               Στο άρθρο 3 του κανονισμού (ΕΕ) αριθ. 407/2010, παρεμβάλλεται η ακόλουθη παράγραφος 2α:
            
            
               «2α.
                     Όταν το δικαιούχο κράτος μέλος είναι κράτος με νόμισμα το ευρώ, η χορήγηση ενωσιακής χρηματοδοτικής συνδρομής εξαρτάται από νομικά δεσμευτικές διατάξεις που εγγυώνται ότι τα κράτη μέλη που δεν συμμετέχουν στο ενιαίο νόμισμα αποζημιώνονται πλήρως για οποιαδήποτε επιβάρυνση μπορεί να υποστούν ως αποτέλεσμα της μη αποπληρωμής από το δικαιούχο κράτος μέλος της χρηματοδοτικής συνδρομής σύμφωνα με τους όρους που τη διέπουν.»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ C της , σ. .